Thursday, 6 February 2014
ລາວສະຫລອງຄົບຮອບ 1 ປີການເປັນສະມາຊິກອົງການການຄ້າໂລກ.
ທ່ານ ດຣ ນາມ ວິຍະເກດ ລັດຖະມົນຕີວ່າການກະຊວງ ອຸດສາຫະກຳ ແລະ ການຄ້າ ຮອງປະທານຄະນະກຳມະການປະສານງານລະດັບຊາດ ວ່າດ້ວຍການເຊື່ອມໂຍງເສດຖະກິດກັບສາກົນຊີ້ແຈງໂດຍຫຍໍ້ວ່າ: ໂດຍປະຕິບັດນະໂຍບາຍການ ເຊື່ອມໂຍງເສດຖະກິດກັບສາກົນຂອງພັກ ແລະ ລັດຖະບານ ສປປ ລາວ ໄດ້ຍື່ນຄຳຮ້ອງຂໍເຂົ້າເປັນສະມາຊິກຂອງອົງການການຄ້າໂລກໃນກາງປີ 1997 ແລະ ໄດ້ກາຍເປັນສະມາຊິກທີ 158 ຢ່າງເປັນທາງການໃນວັນທີ 2 ກຸມພາ 2013. ການສະເຫລີມສະຫລອງຄົບ ຮອບ 1 ປີ ທີ່ສປປ ລາວໄດ້ເຂົ້າເປັນສະມາຊິກຂອງອົງການການຄ້າໂລກ ນອກຈາກການສະແດງຄວາມຮູ້ບຸນຄຸນບຸກຄົນ ພ້ອມຍ້ອງຍໍຊົມເຊີຍບຸກຄົນ ແລະ ກົມກອງ ທີ່ຜົນງານປະກອບສ່ວນໃນວຽກງານດັ່ງກ່າວແລ້ວ ຍັງເປັນການສະແດງເຖິງຜົນສຳເລັດໃນຄວາມພະຍາຍາມກະກຽມຂອງ ສປປ ລາວຕະຫລອດໄລຍະ 15 ປີ. ຊຶ່ງ ສປປ ລາວ ໄດ້ທົບທວນ, ສ້າງ ແລະ ປັບປຸງນິຕິກຳທີ່ຕິດພັນກັບການຄ້າໃຫ້ສອດຄ່ອງກັບຫລັກການ ກໍຄື ສັນຍາຂອງ ອຄລ ຫລາຍກ່ວາ 90 ສະບັບ ຊຶ່ງໄດ້ຮັບການຕີລາຄາສູງຈາກບັນດາສະມາຊິກອົງການການຄ້າໂລກ ແລະ ບັນດາອົງການຈັດຕັ້ງສາກົນ ແມ່ນເພື່ອສ້າງສິ່ງແວດລ້ອມທີ່ດີໃຫ້ແກ່ການດຳເນີນທຸ ລະກິດທີ່ດີ ແລະ ສ້າງຄວາມເຊື່ອໝັ້ນໃຫ້ແກ່ນັກລົງທຶນຕ່າງປະເທດ ເຊິ່ງເປັນຕົວສະແດງລະ ຄອນທີສຳຄັນໃນການຫັນປ່ຽນປະເທດເຮົາໃຫ້ກາຍເປັນປະເທດອຸດສາຫະກຳ ແລະ ທັນສະໄໝ ໂດຍຜ່ານການລົງທຶນໂດຍກົງຈາກຕ່າງປະເທດ ແລະ ໂຄງການຖ່າຍທອດເຕັກໂນໂລຊີທີ່ກ້າວໜ້າ.
ທ່ານດຣ ນາມ ວິຍະເກດ ກ່າວຕື່ມອີກວ່າ: ພາຍຫລັງທ່ີ ສປປ ລາວ ໄດ້ເຂົ້າເປັນສະມາຊິກ ອຄລ ຢ່າງເປັນທາງການ, ສປປ ລາວ ກໍໄດ້ສຶບຕໍ່ຈັດຕັ້ງປະຕິບັດພັນທະ ແລະ ແຜນການຕ່າງໆ ເຊິ່ງກວມເອົາວຽກງານຫລາຍດ້ານທີ່ກ່ຽວຂ້ອງກັບຫລາຍກະຊວງ ແລະ ຂະແໜງການ ເຊິ່ງໄດ້ສ້າງແຜນດຳເນີນງານຢ່າງລະອຽດໃນການຈັດຕັ້ງປະຕິບັດພັນທະສັນຍາໃຫ້ສຳເລັດຕາມກຳນົດເວລາ. ທັງນີ້ໂດຍອີງຕາມບົດຮຽນຂອງ ສສ ຫວຽດນາມ ແລະ ສປ ຈີນ ເຫັນວ່າຜົນປະໂຫຍດຫລັງເຂົ້າເປັນສະມາຊິກ ແມ່ນຂຶ້ນກັບການກະກຽມຄວາມພ້ອມໃນການຈັດຕັ້ງພັນທະສັນຍາຂອງຕົນ. ສິ່ງທີ່ຄວນເອົາໃຈໃສ່ ແມ່ນການປັບປຸງນິຕິກຳ, ການສ້າງພະນັກງານ, ການປັບປຸງການຈັດຕັ້ງ, ການສ້າງຄວາມຮູ້ ແລະ ຄວາມເຂົ້າໃຈໃຫ້ແກ່ພາກທຸລະກິດ ເພື່ອໃຫ້ສາມາດສ້າງຜົນປະໂຫຍດສູງສຸດຈາກການເຊື່ອມໂຍງກັບສາກົນ ຕາມແນວທາງປ່ຽນແປງໃໝ່ຂອງພັກ ແລະ ລັດຖະບານ.
Subscribe to: Post Comments (Atom)